b'\n_START_ARTICLE_\nVeliki Blek\n_START_PARAGRAPH_\nVeliki Blek je stripovski junak, borec za neodvisnost Amerike, ki se pojavlja v istoimenskem stripu, delu skupine avtorjev pod psevdonimom EsseGesse, v katerm so bili striparji Giovanni Sinchetto, Dario Guzzon in Pietro Sartoris. V originalu je strip izdajala zalo\xc5\xbeni\xc5\xa1ka hi\xc5\xa1a Dardo, prvi\xc4\x8d pa je iz\xc5\xa1el 3. oktobra 1954._NEWLINE_V originalu se strip imenuje Il Grande Blek, v Sloveniji je postal uspe\xc5\xa1en in se najve\xc4\x8d pojavljal v \xc4\x8dasu SFRJ, ko je bil na tr\xc5\xbei\xc5\xa1\xc4\x8du Lunov Magnus Strip v srbskem jeziku, z naslovom Blek Stena. Sicer se je v sloven\xc5\xa1\xc4\x8dini prvi\xc4\x8d pojavil 1. julija 1957 v Primorskem dnevniku pod imenom Silni Tom, v devetdesetih letih 20. stoletja pa je strip v sloven\xc5\xa1\xc4\x8dini pod imenom Veliki Blek izdajala zalo\xc5\xbeba Bucik, ki je izdala 41 \xc5\xa1tevilk.\n_START_SECTION_\nPodatki o glavnem junaku\n_START_PARAGRAPH_\nVeliki Blek je visok svetlolas mi\xc5\xa1i\xc4\x8dast lovec na \xc5\xbeivali, ki \xc5\xbeivi v \xc4\x8dasu ameri\xc5\xa1ke vojne za neodvisnost. Ne glede na letni \xc4\x8das je oble\xc4\x8den v krznen brezrokavnik iz medvedje ko\xc5\xbee, voja\xc5\xa1ke oprijete hla\xc4\x8de ter usnjene resaste \xc5\xa1kornje. Na glavi ima ku\xc4\x8dmo iz bobrovega krzna. Njegova spremljevalca sta de\xc4\x8dek Rody Lassiter in profesor Cornelius Occultis. Njihovi glavni sovra\xc5\xbeniki so angle\xc5\xa1ki vojaki, ki jih obi\xc4\x8dajno imenujejo rde\xc4\x8desraj\xc4\x8dniki. _NEWLINE_Blek je po narodnosti Francoz, rojen v mestu Saint-Malo v Bretanji, njegovo pravo ime pa je Yannick Leroc. Rojen je bil 27. novembra 1749 kraljevskemu kartografu Diodatu Lerocu in materi Mariji. Ker je bil Yannick v mladosti pogosto v te\xc5\xbeavah, ga je o\xc4\x8de poslal na delo na ribi\xc5\xa1ko ladjo kapitana Kernana. Med viharjem se je ladja potopila, Yannick pa je re\xc5\xa1il sebe in kapitana. Po nekem pretepu v kr\xc4\x8dmi je bil obsojen na 6 mesecev zapora, kazen pa so mu nato zaradi neposlu\xc5\xa1nosti ve\xc4\x8dkrat podalj\xc5\xa1ali. Tako je v bil v zaporu do 18. leta, ko mu je uspelo pobegniti iz zapora, a si je s tem prislu\xc5\xbeil smrtno kazen. Kasneje se je pridru\xc5\xbeil francoskim piratom, po brodolomu pa je uspel priti do Labradorja, kjer se je pridru\xc5\xbeil plemenu Eskimov. Pri odhodu je od plemena dobil v dar \xc5\xbeeno, s katero sta odpotovala na jug. Tam so ju zajeli indijanci, ki so ga kasneje sprejeli medse kot enakopravnega \xc4\x8dlana plemena. Poimenovali so ga Blek, kar je v njihovem jeziku pomenilo Zlati lasje. Ko so angle\xc5\xa1ki vojaki napadli indijansko naselbino in pobili veliko indijancev je Blek postal njihov poglavar. Zbral je vojsko in napadel ter opusto\xc5\xa1il angle\xc5\xa1ko trdnjavo v bli\xc5\xbeini. Tam je na\xc5\xa1el \xc5\xbeeno in h\xc4\x8di odvetnika Conollyja, vodje uporne skupine traperjev, ki so se borili proti angle\xc5\xa1ki vojski in oblasti nad severno Ameriko. Blek je takrat zapustil pleme in se odpravil k traperjem, da bi Connolyju vrnil \xc5\xbeeno in h\xc4\x8di. Postal je njihov poveljnik pod imenom Blek Gora.'